এবার চিকিৎসকদের রস্টার চেয়ে পাঠাল স্বাস্থ্য দফতর

কলকাতা: সরকারি হাসপাতালের চিকিৎসকেরা ঠিক মত কাজ করছেন কিনা, তাদের হাসপাতালে উপস্থিতি ঠিক আছে কিনা, এবার এই সব বিষয়ে নজরদারি চালাতে রাজ্যের সমস্ত মেডিক্যাল কলেজের কাছে সিনিয়র শিক্ষক, চিকিৎসক এবং জুনিয়র চিকিৎসকদের রস্টার চেয়ে পাঠাল রাজ্য স্বাস্থ্য দফতর।

সূত্রের খবর, স্বাস্থ্য দফতরের তরফ থেকে আগামি এক মাসের রাজ্যের সমস্ত সরকারি মেডিক্যাল কলেজের সমস্ত শিক্ষক থেকে শুরু করে চিকিৎসকদের রস্টার পাঠাতে হবে স্বাস্থ্য দফতরকে।

আরও পড়ুন: প্রজাতন্ত্র দিবসে রেড রোড থেকে কী বার্তা দিলেন মুখ্যমন্ত্রী?

এই নির্দেশ স্বাস্থ্য দফতরের তরফ থেকে আপাতত মৌখিক ভাবে জারি করা হয়েছে। কিন্তু কেন এমন পদক্ষেপ গ্রহণ করা হচ্ছে স্বাস্থ্য দফতরের তরফ থেকে? জানা যাচ্ছে, চিকিৎসকরা সঠিক সময় হাসপাতালে উপস্থিত থাকছেন কিনা সেটি যাচাই করতেই এমন পদক্ষেপ। শুধু তাই নয়, স্বাস্থ্য দফতরের তরফ থেকে আরও জানানো হয়েছে চিকিৎসকরা ডিউটিতে সঠিক সময়ে উপস্থিত হচ্ছেন কিনা, তা দেখতে আচমকাই স্বাস্থ্য দফতরের আধিকারিকরা যেতে পারেন পরিদর্শনে।

জানা যাচ্ছে, আদৌ রস্টার অনুযায়ী ডাক্তাররা ডিউটিতে উপস্থিত হচ্ছেন কিনা এইসব বিষয়ে নজরদারি চালাতেই গ্রহণ করা হতে চলেছে এই পদক্ষেপ। শুধু তাই নয়, আগামি দিনে চিকিৎসকদের উপস্থিতি যাচাই করতে দেখা হতে পারে সিসিটিভি ক্যামেরার ফুটেজও। জানা যাচ্ছে, যদি কোন চিকিৎসক রস্টার অনুযায়ী ডিউটিতে হাজির না হন তাহলে সেই সব চিকিৎসকদের বিরুদ্ধে রাজ্যের তরফ থেকে গ্রহণ করা হবে কড়া পদক্ষেপ।

দেখুন অন্য খবর